Document ID: 32009D0812

KOMISJONI OTSUS,
26. oktoober 2009,
millega lubatakse Prantsusmaal teha otsuse 2006/771/EÜ (lähitoimeseadmete raadiospektri ühtlustamise kohta) rakendamisel taotletud erand
(teatavaks tehtud numbri K(2009) 8041 all)
(Ainult prantsuskeelne tekst on autentne)
(2009/812/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus) (1) ja eriti selle artikli 4 lõiget 5,
võttes arvesse komisjoni 9. novembri 2006. aasta otsust 2006/771/EÜ lähitoimeseadmete raadiospektri ühtlustamise kohta, (2) eriti selle artikli 3 lõiget 2,
võttes arvesse Prantsusmaa 29. juuni 2009. aasta taotlust
ning arvestades järgmist:
(1)
Otsuse 2006/771/EÜ (muudetud komisjoni otsusega 2009/381/EÜ (3) alusel peavad liikmesriigid määrama hiljemalt 1. novembriks 2009 häirete ja kaitstuse puudumise põhimõtte alusel ning vastavalt kindlatele parameetritele sagedusalad 2 400-2 483,5 MHz ühiskasutusse lairiba-andmeülekandesüsteemide ja raadio abil asukoha määramise seadmete jaoks.
(2)
Otsuse 2006/771/EÜ artikli 3 lõikes 2 sätestatakse, et liikmesriigid võivad vastavalt otsuse nr 676/2002/EÜ artikli 4 lõikele 5 taotleda erandina üleminekuperioode ja/või raadiospektri jagamist.
(3)
Prantsusmaa teatas komisjonile, et sagedusala 2 454-2 483,5 MHz kasutatakse Prantsusmaal praegu sõjaväesüsteemide jaoks, mistõttu ei ole Prantsusmaal võimalik otsusega 2006/771/EÜ esitatud nõudeid õigeks ajaks täita.
(4)
Prantsusmaa märkis, et kaitseministeeriumil on kavas olemasolevad seadmed välja vahetada. Alates 1. juulist 2012 antakse sagedusala 2 400-2 483,5 MHz otsuse 2006/771/EÜ kohaselt täies ulatuses lairiba-andmeülekandesüsteemide ja raadio abil asukoha määramise seadmete jaoks.
(5)
29. juuni 2009. aasta kirjaga taotles Prantsusmaa komisjonilt ametlikult võimalust kehtestada üleminekuperiood, mille käigus võib Prantsusmaa territooriumil kasutada lairiba-andmeülekandesüsteeme ja raadio abil asukoha määramise seadmeid sagedusalas 2 454-2 483,5 MHz üksnes järgmistel tingimustel. Välitingimustes võivad need seadmed töötada ainult piiratud võimsusega kuni 10 mW. Seevastu sisetingimustes võivad need seadmed töötada otsusega 2006/771/EÜ (muudetud otsusega 2009/381/EÜ) lubatud täisvõimsusel ehk teisisõnu 100 mW (ekvivalentne isotroopne kiirgusvõimsus) lairiba-andmeülekandesüsteemide puhul ja 25 mW (ekvivalentne isotroopne kiirgusvõimsus) raadio abil asukoha määramise seadmete puhul. Sagedusalas 2 400-2 454 MHz võib lairiba-andmeülekandesüsteeme ja raadio abil asukoha määramise seadmeid kasutada otsusega 2006/771/EÜ kehtestatud tingimustel.
(6)
Prantsusmaa lisas oma taotlusele taustteavet ja tehnilisi selgitusi, millest ilmneb, et on olemas sõjaväeseadmete tööd segavate raadiohäirete tekkimise oht.
(7)
Üleminekuperioodi tõrgeteta rakendamist aitaks lihtsustada aruande esitamine Prantsusmaa olukorra arengu kohta.
(8)
Raadiospektrikomitee liikmed märkisid oma koosolekul 8. juulil 2009. aastal, et nad ei ole üleminekuperioodi kehtestamise vastu.
(9)
Taotletud erand ei lükkaks põhjendamatult edasi otsuse 2006/771/EÜ (muudetud otsusega 2009/381/EÜ) kohaldamist ega looks põhjendamatuid erinevusi liikmesriikide konkurentsiolukorra ega regulatiivse keskkonna vahel. Prantsusmaa eriolukorda arvesse võttes on erand piisavalt õigustatud; asjakohane on soodustada otsuse 2006/771/EÜ täielikku rakendamist Prantsusmaal,
ON VASTU VÕTNUD KÄESOLEVA OTSUSE:
Artikkel 1
Prantsusmaal lubatakse teha käesolevas otsuses kehtestatud tingimustel erand otsuses 2006/771/EÜ kehtestatud nõuetest.
Artikkel 2
Kuni 30. juunini 2012 võimaldatakse Prantsusmaal piirata lairiba-andmeülekandesüsteemide ja raadio abil asukoha määramise seadmete kasutamisel sagedusalal 2 454-2 483,5 MHz Prantsusmaa emamaal seadmete võimsust tasemeni 10 mW (ekvivalentne isotroopne kiirgusvõimsus), kui kasutamine toimub välitingimustes, sealhulgas väljaspool hoonega võrdsustatud kohti, nagu õhusõidukid, mille varjestus tagab tavaliselt vajaliku sumbuvuse, mis võimaldab sagedusala teiste teenustega jagada.
Artikkel 3
Prantsusmaa esitab enne 31. detsembrit 2010 komisjonile aruande käesoleva otsuse rakendamise kohta.
Artikkel 4
Käesolev otsus on adresseeritud Prantsuse Vabariigile.
Brüssel, 26. oktoober 2009

Labels: 12
7
18
15